text: [{"text_idx": "#000002", "text": "Bilondololwa bya Bipangujo bya mu Bible"}, {"text_idx": "#000004", "text": "Madrame a Butangi bwa Bible"}, {"text_idx": "#000005", "text": "Mapya Atala Baneni ba ku Bisanji"}, {"text_idx": "#000009", "text": "\u201cMutwe wa mwana-mulume ense i Kidishitu.\u201d\u200b\u20141 KO. 11:3."}, {"text_idx": "#000011", "text": "MOLANGILA, kishima \u201cbumutwe\u201d kishintulula bika? Bana-balume bamo balondanga bisela, bibidiji, ne kitamina kya byabo bisaka mu muswelo obekele na babo bakaji ne babo bana. Yanita, kaka umo ushikatanga mu Bulaya unena\u2019mba, \u201cKonshikete bantu bakulupile bininge amba bana-bakaji badi munshi mwa bana-balume, ne amba bafwaninwe kumonwa bu bapika.\u201d Tutu umo witwa bu Luke, ushikatanga mu E\u0301tats-Unis unena\u2019mba, \u201cBashabana bamo bafundijanga babo bana amba bana-bakaji bafwaninwe\u2019tu kutalwa na meso ino ke kwivwanwapo, ne amba milangwe yabo keidipo na mvubu.\u201d Inoko Yehova kasakengapo bana-balume bengidije lupusa lwabo uno muswelo. (Dingakanya na Mako 7:13) Penepa, mwana-mulume ubwanya kwikala mutwe wa kisaka muyampe namani?"}, {"text_idx": "#000014", "text": "3. Le binenwa bidi mu 1 Bene Kodinda 11:3, bitufundija bika pa lupusa?"}, {"text_idx": "#000017", "text": "4 Yehova byadi Mutwe wa kisaka kyandi kya bantu ba momwa mu\u0304lu ne pano panshi, udi na lupusa lwa kutu\u0304dila bandi bana bijila bya mwa kwikadila ne kutala muswelo obako\u0304kela bino bijila. (Isa. 33:22) Yesu nandi byadi mutwe wa kipwilo kya bwine Kidishitu, udi na lupusa lwa kutu\u0304la\u2019ko bijila ne kutala shi bebiko\u0304ke\u0304le.\u200b\u2014Ngt. 6:2; Kol. 1:18-20."}, {"text_idx": "#000018", "text": "5. Le mwine Kidishitu mutwe wa kisaka udi na lupusa lwa kulonga bika, ne kadipo na lupusa lwa kulonga bika?"}, {"text_idx": "#000019", "text": "5 Pamo bwa ba Yehova ne Yesu, mwine Kidishitu mutwe wa kisaka nandi udi na lupusa lwa kukwatyila kisaka kyandi butyibi. (Loma 7:2; Ef. 6:4) Inoko lupusa lwandi ludi na mikalo. Kimfwa, bijila byandi bifwaninwe kukwatan\u0303ana na mison\u0303anya idi mu Kinenwa kya Leza. (Nki. 3:5, 6) Kadi mutwe wa kisaka kadipo na lupusa lwa kutu\u0304dila bantu ke ba mu kyandi kisakapo bijila. (Loma 14:4) Ne kadi shi bandi bana bana-balume ne bana-bakaji abatama ne kebakidipo ku yandi njibo, bakendelela kumule\u0304meka, inoko kebakidipo mu lupusa lwandi.\u200b\u2014Mat. 19:5."}, {"text_idx": "#000021", "text": "6 Yehova wa\u0304tu\u0304dile\u2019ko bumutwe mwanda usenswe kyandi kisaka. I kyabuntu kitambile kwadi. Bumutwe bukwashanga kisaka kya Yehova kikale mu ndoe ne mu ndudi. (1 Ko. 14:33, 40) Shi mu kisaka kya Yehova kemwadipo luno lupusa, mwadi mwa kwikala kavutakanya kadi mwampikwa nsangaji. Kimfwa, byadi bya kukoma kuyuka i ani ufwaninwe kukwata butyibi bwa mfulo, ne ufwaninwe kulonda shi bebwingidijanga."}, {"text_idx": "#000023", "text": "7 Shi mpango ya Leza ya bumutwe i miyampe, mwanda waka bana-bakaji bavule dyalelo basusulwanga ne kuta\u0304dilwa na babo balume? Bebasusulanga ne kwibata\u0304dila mwanda bana-balume bavule bapumpunyanga mison\u0303anya ya Leza itala kisaka, kebalonda bibidiji ne bisela bya kwabo. Kadi babwanya kususula babo bakaji mwanda\u2019tu wa kamweno kabo. Kimfwa, mulume ubwanya kuta\u0304dila wandi mukaji mwanda\u2019tu wa kukimba kwile\u0304mekeja nansha kwimwekeja ku bantu amba i \u201cmwana-mulume.\u201d Ubwanya kulanga\u2019mba, nkikokejapo kuningila wami mukaji ansanswe, inoko mbwanya kumulengeja antyine. Kadi shi wantyina, nsa kubwanya kumuta\u0304dila. * Mulangilo ne mwiendelejo wa uno muswelo, upe\u0304lulanga bana-bakaji ne kwibapwa bule\u0304me bobafwaninwe kule\u0304mekwa, kadi keukwatan\u0303enepo na bine bisaka Yehova.\u200b\u2014Tanga Bene Efisesa 5:25, 28."}, {"text_idx": "#000025", "text": "8 Mwana-mulume ubwanya kwikala mutwe wa kisaka muyampe, shi wiula muswelo wingidija ba Yehova ne Yesu lupusa lwabo. Twisambilei\u2019ko bidi pa ngikadila ibidi ya\u0304lombwele ba Yehova ne Yesu, ne pa muswelo ubwanya mutwe wa kisaka kulombola ino ngikadila kudi wandi mukaji ne bandi bana."}, {"text_idx": "#000028", "text": "10. Le Yesu wa\u0304lombwele namani amba i mwityepeje?"}, {"text_idx": "#000029", "text": "10 Tulangulukilei pa kimfwa kya Yesu. Nansha byaa\u0304di Mfumwandya bandi bana ba bwanga, we\u0304boije ku maulu. Mwanda waka Yehova wa\u0304lembeje ino myanda mu Bible? I pa mwanda\u2019tu wa kupa bantu bonso, kubadila\u2019mo ne mitwe ya bisaka, kimfwa kya kulondela\u2019po. Yesu mwine wa\u0304nenene amba: \u201cNemushila kimfwa, amba monka monemulongela, nenu longelai monka.\u201d (Yoa. 13:12-17) Nansha Yesu byaa\u0304di na lupusa lukatampe, ka\u0304dipo usaka bantu bamwingidile. Ino aye wa\u0304ingidile bakwabo.\u200b\u2014Mat. 20:28."}, {"text_idx": "#000031", "text": "11. Le mutwe wa kisaka ubwanya kuboila n\u0303eni\u2019ka ku kwityepeja kwa ba Yehova ne Yesu?"}, {"text_idx": "#000033", "text": "12. Lelo buswe bulengejanga ba Yehova ne Yesu balonge bika?"}, {"text_idx": "#000034", "text": "12 Buswe. Yehova ulon\u0303anga bintu byonso na buswe. (1 Yo. 4:7, 8) Uvuijanga na buswe bisakibwa byetu bya ku mushipiditu kupityila ku Kinenwa kyandi Bible ne ku bulongolodi bwandi. Witukwashanga twikale na mutyima-ntenke na kwitukulupija\u2019mba wituswele. Le bisakibwa byetu bya ku ngitu nabyo le? Yehova \u201cwitupanga bintu byonso bya ntanda ne miseke byotusangela.\u201d (1 Tm. 6:17) Shi tubalonga bilubo, witulemununanga, inoko kalekangapo kwitusanswa. Yehova we\u0304tupele kinku\u0304lwa mwanda witusenswe. Yesu nandi byaetusenswe bininge, wa\u0304itabije kupa\u0304na bu\u0304mi bwandi pa mwanda wetu. (Yoa. 3:16; 15:13) I kutupu kintu kibwanya kukankaja ba Yehova ne Yesu baleke kusanswa boba bebalamete.\u200b\u2014Yoa. 13:1; Loma 8:35, 38, 39."}, {"text_idx": "#000036", "text": "13 N\u0303eni yotuboila\u2019ko. Mutwe wa kisaka ufwaninwe kulonga bintu byonso na buswe. Mwanda waka kulonga namino kudi na mvubu? Mutumibwa Yoano ulondolola\u2019mba: \u201cYewa kasenswepo mwanabo [nansha kisaka], mwine wamwene, kakokejapo kusanswa Leza, mwine wakamwenepo.\u201d (1 Yo. 4:11, 20) Nakampata muntu usenswe kyandi kisaka kadi usaka kwiula ba Yehova ne Yesu, ukavuija bisakibwa bya ku mushipiditu ne bya ku ngitu bya kyandi kisaka, kadi ukebakwasha bekale na mutyima-ntenke. (1 Tm. 5:8) Ukafundija bandi bana ne kwibalemununa. Ukendelela kukwata butyibi bule\u0304mekeja Yehova kadi bumwena\u2019mo kyandi kisaka. Twisambilei bidi pa bino bisakibwa, ne kumona muswelo ubwanya mutwe wa kisaka kwiula ba Yehova ne Yesu."}, {"text_idx": "#000039", "text": "Yuka\u2019mba abe ne obe mukaji kemudi pano \u201cngitu imo,\u201d kadi i kutupu muntu nansha umo\u2014ekale bambutwile, bana, nansha bakulumpe\u2014ufwaninwe kwikuja mu kipwano kyenu.\u200b\u2014Mat. 19:5.\nYuka\u2019mba bilomba kitatyi, pa kusaka\u2019mba abe ne obe mukaji mwibidile mingilo yenu.\u200b\u20141 Pe. 3:7.\nKokidingakanya obe mukaji na inobe.\u200b\u2014Ngt. 6:4.\nKokakimba obe mukaji alonde bibidiji nansha ngikadila keikwatan\u0303enepo na mison\u0303anya ya mu Bible.\u200b\u2014Nki. 3:5, 6; Mako 7:13.\nKokaningila obe mukaji akuko\u0304kele; ino mupe kimfwa na kuko\u0304kela bulombodi bwa Yehova budi mu Kinenwa kyandi.\u200b\u20141 Ko. 11:3.\nKokimuningila akule\u0304meke, ino longa bintu bikule\u0304mekeja.\u200b\u2014Ef. 5:25; 1 Pe. 5:3."}, {"text_idx": "#000042", "text": "Kokidingakanya obe mukaji na inobe.\u200b\u2014Ngt. 6:4."}, {"text_idx": "#000043", "text": "Kokakimba obe mukaji alonde bibidiji nansha ngikadila keikwatan\u0303enepo na mison\u0303anya ya mu Bible.\u200b\u2014Nki. 3:5, 6; Mako 7:13."}, {"text_idx": "#000044", "text": "Kokaningila obe mukaji akuko\u0304kele; ino mupe kimfwa na kuko\u0304kela bulombodi bwa Yehova budi mu Kinenwa kyandi.\u200b\u20141 Ko. 11:3."}, {"text_idx": "#000045", "text": "Kokimuningila akule\u0304meke, ino longa bintu bikule\u0304mekeja.\u200b\u2014Ef. 5:25; 1 Pe. 5:3."}, {"text_idx": "#000046", "text": "14. Le mutwe wa kisaka uvuijanga bisakibwa bya ku mushipiditu bya kyandi kisaka namani?"}, {"text_idx": "#000047", "text": "14 Kuvuija bisakibwa bya ku mushipiditu bya kyandi kisaka. Yesu wa\u0304iwile Shandi, wa\u0304ta mutyima ku kudisha biyampe balondi bandi ku mushipiditu. (Mat. 5:3, 6; Mako 6:34) Mutwe wa kisaka nandi, utanga mutyima dibajinji ku kuvuija bisakibwa bya ku mushipiditu bya kyandi kisaka. (Kup. 6:6-9) Ulon\u0303anga namino na kulonga bukomo amba aye ne kyandi kisaka batange Kinenwa kya Leza, batanwe ku kupwila, basapule myanda miyampe, kadi baningije kipwano kyobapwene na Yehova ne kwikilama."}, {"text_idx": "#000049", "text": "15 Kukwasha kisaka kyandi kikale na mutyima-ntenke. Yehova wa\u0304lombwele pato\u0304kelela\u2019mba usenswe Yesu kisanso kikatampe. (Mat. 3:17) Yesu nandi wa\u0304lombwele amba usenswe balondi bandi mu byaa\u0304longele ne mu byaa\u0304nenene. Abo nabo ba\u0304lombwele amba bamusenswe. (Yoa. 15:9, 12, 13; 21:16) Mutwe wa kisaka ubwanya kulombola\u2019mba usenswe wandi mukaji ne bandi bana mu byalonga, kimfwa na kwifunda nabo Bible. Kadi ufwaninwe ne kwibalombola kukanwa\u2019mba wibasenswe ne amba i bale\u0304me kwadi, ne kadi shi bibwanika, ubwanya ne kwibatendela pa bantu.\u200b\u2014Nki. 31:28, 29."}, {"text_idx": "#000050", "text": "Pa kusangaja Yehova, mutwe wa kisaka ufwaninwe kuvuija bisakibwa bya ku ngitu bya kyandi kisaka (Tala musango 16)"}, {"text_idx": "#000052", "text": "16 Kuvuija bisakibwa bya ku ngitu bya kisaka kyandi. Yehova wa\u0304vuije bisakibwa bya bene Isalela nansha ke kitatyi kya\u0304ebapele mfuto pa mwanda wa kubulwa kiko\u0304keji. (Kup. 2:7; 29:5) Kadi uvuijanga bisakibwa byetu dyalelo. (Mat. 6:31-33; 7:11) Yesu nandi wa\u0304di udisha boba ba\u0304di bamulonda. (Mat. 14:17-20) Kadi wa\u0304undapile bantu bavule. (Mat. 4:24) Pa kusangaja Yehova, mutwe wa kisaka ufwaninwe kuvuija bisakibwa bya ku ngitu bya kyandi kisaka. Inoko ufwaninwe kwikala nyeke na bujalale. Kafwaninwepo kwiela bininge mu kaji ka ku ngitu mwanda wa kukwatakanya kyandi kisaka, wailwa\u2019ko kuvuija ne bisakibwa bya ku mushipiditu bya kyandi kisaka ne kwikikwasha kikale na mutyima-ntenke."}, {"text_idx": "#000053", "text": "17. Le ba Yehova ne Yesu betufundijanga ne kwitulemununa namani?"}, {"text_idx": "#000054", "text": "17 Kufundija. Yehova witufundijanga ne kwitulemununa pa mwanda wa kamweno ketu. (Bah. 12:7-9) Pamo bwa Shandi, Yesu nandi ufundijanga bonso badi mu lupusa lwandi na buswe. (Yoa. 15:14, 15) Wibadingilanga na kusumininwa inoko na kanye. (Mat. 20:24-28) Uyukile amba twi bantu ba kubulwa kubwaninina ne amba divule dine tulon\u0303anga bilubo.\u200b\u2014Mat. 26:41."}, {"text_idx": "#000056", "text": "18 Mutwe wa kisaka wiula ba Yehova ne Yesu uvulukanga\u2019mba bantu ba mu kyandi kisaka i bampikwa kubwaninina. Kalobelangapo wandi mukaji nansha bandi bana \u201cbulobo bulula bululu.\u201d (Kol. 3:19) Ino ulondanga muson\u0303anya udi mu Bene Ngalatea 6:1 ne kulonga bukomo bwa kwibo\u0304lola na \u201cmushipiditu wa butu\u0304kanye,\u201d koku uyukile amba nandi i wampikwa kubwaninina. Pamo bwa Yesu, aye nandi uyukile amba kuleta kimfwa ye muswelo muyampe wa kufundija.\u200b\u20141 Pe. 2:21."}, {"text_idx": "#000057", "text": "19-20. Le mutwe wa kisaka ukeula namani ba Yehova ne Yesu pa kukwata butyibi?"}, {"text_idx": "#000058", "text": "19 Kukwata butyibi pampikwa kwisakila. Yehova ukwatanga butyibi pa mwanda wa kamweno ka bantu bakwabo. Kimfwa, wa\u0304kwete butyibi bwa kupanga bu\u0304mi, ke pa mwandapo wa kandi kamweno, ino i pa mwanda wa batwe tusange\u0304le bu\u0304mi. I kutupu muntu wa\u0304muningile apa\u0304ne wandi Mwana mwanda wa kupu\u0304ta bubi bwetu. Wa\u0304kwete butyibi na mutyima to\u0304 bwa kuleta kitapwa pa mwanda wa kamweno ketu. Yesu nandi ukwatanga butyibi dibajinji pa mwanda wa kamweno ka bantu bakwabo. (Loma 15:3) Kimfwa, wa\u0304kwete butyibi bwa kuleka kuko\u0304kolokwa mwanda wa kufundija kibumbo kya bantu.\u200b\u2014Mako 6:31-34."}, {"text_idx": "#000059", "text": "20 Mutwe wa kisaka muyampe uyukile amba, kintu kikomo kyafwaninwe kulonga i kukwata butyibi bwa tunangu pa mwanda wa kisaka kyandi, ne amba kino i kiselwa kikatampe. Wielelanga\u2019ko kuleka kukwata butyibi pa mwanda wa kamweno ka aye mwine nansha pa mwanda\u2019tu wa mwiivwanino wandi. Ino ulekanga Yehova amufundije mwa kukwatyila butyibi buyampe. * (Nki. 2:6, 7) Mu uno muswelo, ukata mutyima ku kamweno ka bantu bakwabo, pa kyaba kya kamweno kandi.\u200b\u2014Fid. 2:4."}, {"text_idx": "#000061", "text": "21 Yehova i mupe mitwe ya bisaka mwingilo mukomo, kadi bakeshintulwila kwadi pa muswelo obengila\u2019o. Inoko shi mulume wielela\u2019ko kulonda kimfwa kya ba Yehova ne Yesu, ukekala mutwe wa kisaka muyampe. Kadi shi mukaji nandi engile mwingilo wandi, busongi bwabo bukekala bwa nsangaji. Le mukaji ufwaninwe kumona bumutwe namani, ne i makambakano\u2019ka abwanya kutanwa nao? Kishinte kilonda\u2019ko kikalondolola bino bipangujo."}, {"text_idx": "#000065", "text": "^ mus. 5 Shi mwana-mulume wasonge, wikalanga ke mutwe wa kisaka. Mu kino kishinte, tusa kwisambila pa mushintulwila bumutwe, kine kyatu\u0304dile\u2019bo\u2019ko Yehova, ne n\u0303eni ibwanya bana-balume kuboila ku kimfwa kya ba Yehova ne Yesu. Mu kishinte kilonda\u2019ko, tukesambila pa n\u0303eni ibwanya kuboila ba mulume ne mukaji kudi Yesu ne ku bimfwa bikwabo bya mu Bible. Kadi kishinte kya busatu, kikesambila pa bumutwe mu kipwilo."}, {"text_idx": "#000067", "text": "^ mus. 20 Shi usaka kuyukila\u2019ko bivule pa mwa kukwatyila butyibi buyampe, tala kishinte kinena\u2019mba \u201cKwata Butyibi Bule\u0304mekeja Leza,\u201d kidi mu Kiteba kya Mulami kya 1 Kweji 4, 2011, p. 17-21."}]